KOMISIJOS REGLAMENTAS (ES) Nr. 47/2010
2010 m. sausio 19 d.
iš dalies keičiantis Reglamento (EB) Nr. 1173/2009 nuostatas dėl kietųjų kviečių ir ryžių intervencinių centrų Rumunijoje
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 41 straipsnį kartu su 4 straipsniu,
kadangi:
(1)
Komisijos reglamento (EB) Nr. 670/2009 (2), kuriuo nustatomos Reglamento (EB) Nr. 1234/2007 taikymo valstybės intervencijai kietuosius kviečius ar žaliavinius ryžius perkant konkurso tvarka taisyklės, 2 straipsnyje nurodomos būtiniausios sąlygos, kurias turi atitikti valstybių narių intervenciniai centrai.
(2)
Remdamasi Reglamento (EB) Nr. 670/2009 23 straipsnio 1 dalimi, Rumunija Komisijos tarnyboms pateikė intervencinių centrų, kuriuos planuoja faktiškai patvirtinti, sąrašą ir šiems centrams, kuriuos ji patvirtino kaip atitinkančius būtiniausius Bendrijos teisės aktais nustatytus reikalavimus, priklausančių saugojimo patalpų sąrašą. Todėl Komisija privalo paskirti intervencinius centrus.
(3)
Komisijos reglamentas (EB) Nr. 1173/2009 (3) turėtų būti atitinkamai iš dalies pakeistas.
(4)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1173/2009 priedas iš dalies keičiamas pagal šio reglamento priedą.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. sausio 19 d.